CELEX: 32019D0721
Language: sk
Date: 2019-04-30 00:00:00
Title: Rozhodnutie Komisie (EÚ) 2019/721 z 30. apríla 2019 o navrhovanej iniciatíve občanov s názvom „Kohézna politika pre rovnosť regiónov a udržateľnosť regionálnych kultúr“ [oznámené pod číslom C(2019) 3304]

10.5.2019   
               
               
                  SK
               
               
                  Úradný vestník Európskej únie
               
               
                  L 122/55
               
            
         ROZHODNUTIE KOMISIE (EÚ) 2019/721
         z 30. apríla 2019
         o navrhovanej iniciatíve občanov s názvom „Kohézna politika pre rovnosť regiónov a udržateľnosť regionálnych kultúr“
         
            
               [oznámené pod číslom C(2019) 3304]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:
         
                     (1)
                  
                  
                     Predmet navrhovanej iniciatívy občanov s názvom „Kohézna politika pre rovnosť regiónov a udržateľnosť regionálnych kultúr“ je formulovaný takto: „V kohéznej politike EÚ by mala venovať osobitná pozornosť regiónom s národnými, etnickými, kultúrnymi, náboženskými alebo jazykovými charakteristickými znakmi, ktoré sú odlišné od charakteristických znakov okolitých regiónov.“
                  
               
                     (2)
                  
                  
                     Ciele navrhovanej iniciatívy občanov sú tieto: „V prípade takýchto regiónov, vrátane geografických oblastí bez správnych právomocí, by sa malo predchádzať hospodárskemu zaostávaniu, mala by sa dosiahnuť udržateľnosť rozvoja a zachovanie podmienok hospodárskej, sociálnej a územnej súdržnosti tak, aby sa pri tom zabezpečilo, že ich charakteristické znaky zostanú nezmenené. V záujme udržateľného rozvoja EÚ a zachovania jej kultúrnej rozmanitosti musia mať tieto regióny rovnakú príležitosť na prístup k rôznym fondom EÚ a musia sa zachovať ich charakteristické znaky a zaručiť ich riadny hospodársky rozvoj.“
                  
               
                     (3)
                  
                  
                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (4)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (5)
                  
                  
                     Právne akty Únie sa na účely vykonávania zmlúv môžu prijímať pri vymedzovaní úloh, prioritných cieľov a organizácie štrukturálnych fondov, čo môže zahŕňať zoskupovanie fondov v súlade s článkom 177 Zmluvy o fungovaní Európskej únie (ZFEÚ).
                  
               
                     (6)
                  
                  
                     Vzhľadom na to, že navrhovaná iniciatíva občanov je zameraná na návrhy Komisie týkajúce sa právnych aktov stanovujúcich úlohy, prioritné ciele a organizáciu štrukturálnych fondov, a pod podmienkou, že činnosti, ktoré sa majú financovať, vedú k posilneniu hospodárskej, sociálnej a územnej súdržnosti Únie, nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.
                  
               
                     (7)
                  
                  
                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.
                  
               
                     (8)
                  
                  
                     Navrhovaná iniciatíva občanov s názvom „Kohézna politika pre rovnosť regiónov a udržateľnosť regionálnych kultúr“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            
               1.   Navrhovaná iniciatíva občanov s názvom „Kohézna politika pre rovnosť regiónov a udržateľnosť regionálnych kultúr“ sa týmto registruje.
            
            
               2.   Vyhlásenia o podpore tejto navrhovanej iniciatívy občanov sa môžu zbierať na základe predpokladu, že jej cieľom sú návrhy právnych aktov Komisie stanovujúce úlohy, prioritné ciele a organizáciu štrukturálnych fondov EÚ, a za predpokladu, že opatrenia, ktoré sa majú financovať, povedú k posilneniu hospodárskej, sociálnej a územnej súdržnosti Únie.
            
         
         
            Článok 2
            Toto rozhodnutie nadobúda účinnosť 7. mája 2019.
         
         
            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Kohézna politika pre rovnosť regiónov a udržateľnosť regionálnych kultúr“, ktorú zastupuje pán Balázs Árpád IZSÁN a pán Attila DABIS, ktorí vystupujú ako kontaktné osoby.
         
         
            V Bruseli 30. apríla 2019
            
               
                  Za Komisiu
               
               Frans TIMMERMANS
               
                  podpredseda
               
            
         
         
            (1)  Ú. v. EÚ L 65, 11.3.2011, s. 1.